Fortuner baat met fyn gesig, ekstra perde | Netwerk24
Fortuner baat met fyn gesig, ekstra perde
Deur Motorredaksie 19 November 2020 05:00
Platter ligte en 'n forser rooster gee die Toyota Fortuner weer nuwe lewe. 'n Kragtiger enjin en beter sleepvermoë sal ook punte verdien by boswa- en bootslepers.
Kort op die hakke van sy Hilux-reeks het Toyota nou ook sy gewilde Fortuner 'n matige opknapping gegee. Die fris sportnuts kry 'n nuwe gesig, moderner kajuit en kragtiger enjin, onder meer.
Die Fortuner is Toyota se ry-enige-plek-boswa en is een van die gewildste sportnutse op ons mark. Met sy sewe sitplekke, laestrekratkas en Hilux-onderstel is hy nie net prakties nie, jy kan ook haas op enige stofpad met hom in Afrika gaan ry.
Hoe sal ek hom uitken?
Vir die opgeknapte model het Toyota die Fortuner nou 'n groter rooster gegee. Weerskante is plat hooflighulsels met LED-lampe, en agterlangs is die remligte ook platter gemaak met LED-lampe wat saans 'n duidelike beeld skep.
'n Nuwe blou kleur maak ook sy verskyning op die model-leer.
En wat's nuut binnelangs?
Toyota het weggedoen met die bruin leerbekleedsel en nou gekies om vir elke Fortuner 'n swart leerbekleedsel te gee. Grys stikwerk bied 'n mooi aksent daarby. Toyota sê die bruin het te maklik vuil merke gewys.
Ons wonder of die eintlike rede nie straks is omdat ál meer stedelike kopers vir swart bekleedsel, soos wat hul gesinsmotors het, gevra het nie.
Die instrumentpaneel kry nou ook 'n groter raakskerm wat al jou nutsfunksies huisves. Oral in die kajuit, soos by die deurpanele en rondom die instrumente, is daar nou ook meer chroom-insetsels.
Meganika ook verander?
Versterkings by die agteras en -vering het gemaak dat al die modelle nou 'n 3,3 ton-sleepvermoë het – nadat sommige intreemodelle voorheen net 2,5 ton gehad het.
Die grootste nuus is egter dat Toyota eindelik sy 2.8-liter-turbodiesel (die GD-6) weer 'n slag met bloudraad bygekom het.
Die enjin het 'n nuwe turbo en beter lugvloei vir goeie asemhaling en verkoeling ontvang, wat die kragsyfers redelik help opstoot het.
Waar die ou weergawe 130 kW en 450 Nm gelewer het, bied die opgeknapte enjin nou 150 kW en 500 Nm.
Dit nou grootliks omdat die Hilux ál meer agter begin raak het (wat syfers betref) by die Ford Ranger se jongste 2.0-liter-biturbodiesel.
Toyota sê die enjin bied voortaan ook 'n laer verbruiksyfer en laer geraas- en vibrasievlakke ('n balanseerstaaf is hiervoor ingevoeg).
En wat van die modelreeks?
Die reeks is grootliks herrangskik met die ou 2.7-liter-petrolenjin wat nou heeltemal weggeval het uit die Fortuner-gesin.
Daar is ook geen handratkas meer nie. Toyota sê daar was net te min belangstelling in sy handrat gewees, omdat vandag se outomatiese ratkaste al so goed is.
Die Fortuner-reeks bestaan dus nou slegs uit dieselenjins, die 2.4-liter- en die 2.8-liter-diesels.
Daar is ook net twee afwerkingsvlakke, naamlik 'n standaard- en 'n VX-vlak, maar steeds die 4x2- en 4x4-modelle ook.
Hoewel almal die raakskerm het, kry topmodelle items soos dinamiese volgbeheer, 'n satnavstelsel, trukamera, elektries verstelbare luikdeur en swaaibeheer vir jou sleepwa (dit werk sweepslag deur jou sleepwa teen).
Daar is ook enkele items wat jy gewoonlik op 'n sedan sou verwag, soos 'n selfstopfunksie as die blikbrein vermoed jy gaan in iets vasry, verhitte sitplekke voor en 'n gonser sou jy uit jou baan uit dwaal.